P r e d k l a d a c i a   s p r á v a

Vláda SR na svojom rokovaní dňa 30. 6. 1999 prijala uznesenie č 565 k správe o rozpracovaní Programového vyhlásenia vlády SR do konkrétnych a termínovaných úloh na roky 1999 až 2002 vrátane odporúčaní a žiadostí NR SR uvedených v jej uznesení č. 69 z 2. 12. 1998, v rámci ktorého v bode B.2. uložila ministrom "priebežne aktualizovať rozpracovanie Programového vyhlásenia vlády  SR do konkrétnych a termínovaných úloh na roky 1999 až 2002 vrátane odporúčaní a žiadosti NR SR uvedených v jej uznesení č. 69 z  2. 12. 1998, s termínom v texte materiálu".

Ďalej v bode B.2. tohto uznesenia sa ukladá ministrom zabezpečiť pravidelnú a dôslednú kontrolu plnenia úloh a ich aktualizácie, vyplývajúcich z rozpracovania Programového vyhlásenia vlády SR na podmienky rezortu a o jej výsledku predkladať vláde informáciu, s termínom každoročne do 31. 12.

Plnením tejto úlohy bola poverená sekcia stratégie v spolupráci s ostatnými sekciami a odbormi rezortu MH SR. Listami č. 1988/2001-100 zo dňa 16. 11. 2001 a č. 2020/2001-110 zo dňa 16. 11. 2001 boli oslovené príslušné sekcie a odbory k vypracovaniu potrebných podkladov.          Z pohľadu koordinácie prác a usmernenia sa odporúčalo:
1.	pri navrhovaní cieľov, priorít a úloh na rok 2002 vychádzať z nasledovných materiálov: 
*	Programové vyhlásenie vlády SR na roky 1998-2002; 
*	Vyhlásenie o hospodárskej politike pre účely Staff monitored program (uznesenie vlády SR č.273/2001); 
*	Predvstupový ekonomický program SR (uznesenie vlády SR č. 828/2001); 
*	Zákon o štátnom rozpočte na rok 2002 (uznesenie vlády SR č. 935/2001); vrt.  Strednodobého finančného plánu; 
*	Činnosti rezortu MH SR v tých oblastiach, ktoré sú v jeho kompetencii;
*	Návrh aktualizácie uviesť ako stručný (1/2-stranový) komentár vystihujúci participáciu rezortu MH SR na riešení problematiky ako aj účinky vo vzťahu k cieľom a prioritám, resp. úlohám stanovených vo vyššie uvedených materiáloch.
2.	Pri navrhovaní konkrétnych úloh sa vyžadovalo, aby:
-	návrh počtu úloh z hľadiska ich splnenia bol reálny; pri uvádzaní cieľa tej - ktorej úlohy bolo potrebné stručne charakterizovať o aké riešenie problematiky ide; aké sa predpokladajú účinky alebo prínosy z jej realizácie v danej oblasti; resp. jej účinky vo vzťahu k cieľom a prioritám (úlohám) stanovených vo vyššie uvedených materiáloch;
-	u úloh, ktorých riešenie si vyžaduje dlhší časový priestor sa vyžadovalo preukázať túto nadväznosť (priebežnosť alebo viacročné riešenie);
-	úlohy bolo potrebné zapracovať do Tabuliek č.1 a č.2, ktoré tvorili prílohu predmetného listu.

Väčšina podkladov predložených z úrovne jednotlivých sekcií (odborov) tvorili najmä tabuľky úloh na rok 2002, ktoré boli členené z hľadiska ich smerovania na rokovanie vlády SR a na rokovanie Porady vedenia MH SR.

Z vecného zamerania jednotlivých úloh vyplýva, že Ministerstvo hospodárstva SR v roku 2002 bude pokračovať v procese štrukturálnych reforiem a reforme podnikového sektoru.

V oblasti stratégie prioritne pôjde najmä o:
•	priority priemyselnej politiky na roky 2002 - 2004;
•	zhodnotenie stavu podnikateľského prostredia aj z hľadiska implementácie odporúčaní                   z materiálu Zlepšenie právneho a regulačného rámca na podporu investícií;
•	analýza administratívnych štruktúr ovplyvňujúcich podnikateľské prostredie;
•	správa o stave a rozvoji MSP;
•	komplexné zhodnotenie plnenia rozpracovania Programového vyhlásenia vlády SR                         v podmienkach rezortu MH SR v období rokov 1999-2002;
•	návrh, rozpracovanie a kontrolu plnenia záväzkov hospodárskej politiky vo vzťahu k sociálnym partnerom;
•	návrh priorít hospodárskej politiky vlády SR a rezortných priorít MH SR vo vzťahu k návrhu štátneho rozpočtu na rok 2003;
•	plnenie úloh súvisiacich s aplikáciou zákonov č.193/2001; 175/1999 a zákona o investičných stimuloch;
•	návrhy zákonov, resp. ich noviel a vykonávacích predpisov v súlade s aproximáciou práva SR s právom EÚ.

V oblasti energetiky prioritne pôjde najmä o:
•	dokončenie privatizácie TRANSPETROLU a SE;
•	riešenie problematiky zahájenia útlmu banskej činnosti a likvidácie v Bani Dolina Veľký Krtíš;
•	koncepciu využívania obnoviteľných zdrojov energie;
•	koncepciu energetickej efektívnosti;
•	vytvorenie podmienok pre fungovanie trhu s energiami.

V oblasti priemyslu prioritne pôjde najmä o:
•	zhodnotenie stavu vo využívaní drevnej suroviny vo vzťahu k realizácii programu "Drevo - surovina 21. Storočia".

V oblasti európskej integrácie prioritne pôjde najmä o:
•	koordináciu integračného procesu za oblasti v gescii MH SR;
•	prípravu na negociácie o vstupe SR do EÚ; 
•	uplatňovania obchodnej časti Európskej dohody o pridružení;
•	realizáciu projektov Národného programu PHARE

V oblasti mnohostrannej obchodnej spolupráce prioritne pôjde najmä o:
•	hodnotenie výsledkov zahraničného obchodu a komplexného programu podpory exportu;
•	zabezpečovanie činností súvisiacich s prípravou summitu premiérov krajín CEFTA na Slovensku;
•	 prípravu a uskutočnenie 21. riadneho zasadnutia Rady colnej únie SR a ČR. 

V oblasti dvojstrannej obchodnej spolupráce prioritne pôjde najmä o:
•	riešenie problematiky zníženia zadĺženosti RF voči SR vo vzťahu k dodávke lodí pre SR;
•	hodnotenie úloh prijatých na medzinárodných komisiách  SR s tretími stranami a na zmiešaných komisiách so subjektami RF;
•	príprava 10. Zasadnutia medzivládnej komisie pre obchodno-hospodársku spoluprácu, vedecko-technickú a kultúrnu spoluprácu medi RF a SR;
•	návrh účasti SR na Svetovej výstave EXPO 2005 v Aichi - Japonsko.

V oblasti cestovného ruchu prioritne pôjde najmä o:
•	podporu cestovného ruchu;
•	spracovanie marketingovej analýzy produktu a trhu CR v SR.

V oblasti ochrany spotrebiteľa, obchodu a služieb prioritne pôjde najmä o:
•	právnu úpravu elektronického podnikania a s ním súvisiacich otázok;
•	o realizáciu projektu podpory predaja kvalitných a konkurencie schopných produktov vyrobených na Slovensku;
•	Implementáciu Smernice 94/47/ES o striedavom požívaní nehnuteľností; Smernice 93/13/ES o neprimeraných podmienkach v spotrebiteľských zmluvách; Smernice 1999/94/ES o dostupnosti spotrebiteľských informácií o palivovej úspornosti a emisiách CO2 v súvislosti s predajom nových osobných vozidiel;

V oblasti hospodársko-prevádzkovej prioritne pôjde najmä o:
•	návrh rozpočtu kapitoly MH SR na rok 2003;
•	 návrh záverečného účtu kapitoly MH SR za rok 2001;
•	finančné zúčtovanie vzťahov podnikateľských subjektov, PO a RO, ústredných orgánov a ostatných neziskových organizácií so štátnym rozpočtom za rok 2001;
•	spracovanie Registra investícií v rámci návrhu rozpočtu kapitoly MH SR na rok 2003.

V oblasti kontroly zákazu chemických zbraní prioritne pôjde najmä o:
•	upresnenie organizačných, materiálnych, finančných a právnych podmienok poskytovania pomoci SR iným členským štátom OPCW pri ich napadnutí chemickými zbraňami alebo hrozbe takého napadnutia;
•	zhodnotenie stavu implementácie Dohovoru o zákaze chemických zbraní v SR a plnení záväzkov SR vyplývajúcich z uvedeného Dohovoru v roku 2001.

K naplneniu týchto, ale aj ďalších cieľov a priorít je v prílohách navrhnutých celkovo 78 úloh, z ktorých 53 sa predpokladá prerokovať na úrovni vlády SR a 25 na úrovni Porady vedenia MH SR.